**Notă informativă**

**la proiectul Hotărârii Guvernului pentru modificarea**

**Hotărârii Guvernului nr.868/2014 privind finanţarea în bază de cost standard per elev a instituțiilor de învățământ primar şi secundar general din subordinea autorităţilor publice locale de nivelul al doilea**

|  |
| --- |
| **1. Denumirea autorului şi, după caz, a participanților la elaborarea proiectului** |
| Prezentul proiect de Hotărâre de Guvern pentru modificarea Hotărârii Guvernului nr.868/2014 privind finanţarea în bază de cost standard per elev a instituțiilor de învățământ primar şi secundar general din subordinea autorităţilor publice locale de nivelul al doilea este elaborat de către Ministerul Educației și Cercetării. |
| **2. Condițiile ce au impus elaborarea proiectului de act normativ şi finalitățile urmărite** |
| Proiectul hotărârii Guvernului este elaborat întru executarea Planului de acțiuni al Guvernului pentru anul 2023, aprobat prin HG nr. 90/2023, acț. 14.18 ”Modificarea Hotărârii Guvernului nr. 868/2014 privind finanțarea în bază de cost standard per elev a instituțiilor de învățământ primar și secundar general din subordinea autorităților publice locale de nivelul al doilea, în vederea eficientizării modului de alocare a finanțelor, inclusiv prin luarea în considerare a aspectelor de finanțare legate de creșterile salariale pe bază de merit și performanță.”  Totodată, drept urmare a modificărilor operate la Codul educației nr. 152/2014 și Codului civil nr. 1107/2002, este necesară completarea Hotărârii Guvernului nr.868/2014 cu noțiuni noi și ajustarea celor existente.  Pentru asigurarea transparenței, eficienței și corectitudinii repartizării alocațiilor bugetare pentru finanțarea instituțiilor educaționale, stimularea atât a cadrelor didactice, cât și a instituției pentru promovarea creșterii profesionale a cadrelor didactice, se propune ca mijloacele financiare pentru gradele didactice să fie reflectate separat de bugetul instituției.  Descreșterea continuă a populației școlare, finanțarea instituțiilor în baza de cost standard per elev, duc la diminuarea bugetelor instituțiilor de învățământ. Acest lucru generează probleme la achitarea salariilor. Pentru ameliorarea situației, până la o decizie de raționalizare a rețelei școlare, prin modificările propuse la proiectul hotărârii, se va permite APL să susțină instituțiile de învățământ inclusiv la acoperirea cheltuielilor de personal și de întreținere a instituțiilor de învățământ în cazul în care resursele alocate instituției sunt insuficiente, în ordinea priorităților menționate în document.  În scopul asigurării implementării eficiente a politicilor educaționale și a standardelor de stat. se propuse a reține resursele financiare pentru instituțiile care desfășoară proces educațional contrar standardelor educaţionale. Diferența între plafonul de cheltuieli aprobat de Ministerul Finanțelor și suma transferurilor categoriale pentru toate instituţiile de învățământ din unitatea administrativ-teritorială (C) se vor transfera pe contul Ministerului Educației și Cercetării. În baza concursului de proiecte organizat de Ministerul Educației și Cercetării, instituțiile de învățământ vor putea beneficia de resurse financiare din contul respectiv, pentru îmbunătățirea condițiilor de învățare.  Modificările și completările propuse prin prezentul proiect de Hotărâre de Guvern vor contribui la atingerea obiectivelor sistemului educațional, eficientizarea modului de alocare a finanțelor, vor asigura transparența și corectitudinea repartizării alocațiilor bugetare pentru finanțarea instituțiilor educaționale, precum și eficientizarea modului de alocare a resurselor financiare în vederea promovării creșterii profesionale a cadrelor didactice. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul Hotărârii Guvernului pentru modificarea Hotărârii Guvernului nr.868/2014 privind finanţarea în bază de cost standard per elev a instituțiilor de învățământ primar şi secundar general din subordinea autorităţilor publice locale de nivelul al doilea nu are ca scop armonizarea legislaţiei naţionale cu legislaţia Uniunii Europene și nu necesită descrierea gradului de compatibilitate. |
| **4. Principalele prevederi ale proiectului şi evidențierea elementelor noi** |
| Principalele completări țin de :  - asigurarea transparenței, eficienței și corectitudinii repartizării alocațiilor bugetare pentru finanțarea instituțiilor educaționale;  - eficientizarea modului de alocare a resurselor financiare în vederea promovării creșterii profesionale a cadrelor didactice.  În scopul promovării creșterii profesionale a cadrelor didactice, prin prezentul proiect se propune estimarea și repartizarea cheltuielilor pentru sporul pentru gradul profesional, reieșind din numărul de unități de personal deținătoare de grade didactice. Acest lucru va motiva administrațiile instituțiilor de învățământ să stimuleze creșterea profesională a cadrelor didactice și va asigura o distribuire transparentă și echitabilă a finanțelor. O altă completare va permite unităților administrativ-teritoriale de nivelul al doilea să susțină instituțiile de învățământ din resursele acumulate în Componenta raională pentru acoperirea cheltuielilor de personal și de întreținere a instituțiilor de învățământ în cazul în care resursele alocate instituției sunt insuficiente, în ordinea priorităților menționate în document. Ca rezultat, a fost ajustată formula cu privire la volumul alocaţiilor pentru  gimnaziile cu un număr egal sau mai mic de 91 de „elevi ponderaţi”, prin completarea cu coeficientul R, care reprezintă alocaţiile repartizate unei instituţii concrete din componenta unităţii administrativ-teritoriale. Proiectul prevede și completarea Hotărârii Guvernului nr.868/2014 cu noțiune nouă pentru „gimnaziu-grădiniță”. Această completare a fost necesară în contextul modificărilor Codului educației nr. 152/2014. Drept urmare a modificărilor Codului civil nr. 1107/2002 prin Legea nr. 133/2018 privind modernizarea Codului civil și modificarea unor acte legislative (în vigoare din 01.03.2019), prin proiectul propus se modifică termenul de „filială” prin termenul „sucursală”. O altă prevedere se referă la reținerea resurselor financiare pentru instituțiile care desfășoară proces educațional contrar standardelor educaţionale de stat. Diferența între plafonul de cheltuieli aprobat de Ministerul Finanțelor și suma transferurilor categoriale pentru toate instituţiile de învățământ din unitatea administrativ-teritorială (C) se vor transfera pe contul Ministerului Educației și Cercetării. În baza concursului de proiecte organizat de Ministerul Educației și Cercetării, instituțiile de învățământ vor putea beneficia de resurse financiare din contul respectiv, pentru îmbunătățirea condițiilor de învățare. Aceste modificări vor asigura atingerea obiectivelor sistemului educațional și implementarea eficientă a actelor normative.  Repartizarea mijloacelor financiare se face prin aprobarea Legii bugetului de stat și prevede resurse financiare pentru un an calendaristic. În acest sens, se propune implementarea proiectului Hotărârii Guvernului pentru modificarea Hotărârii Guvernului nr.868/2014 privind finanţarea în bază de cost standard per elev a instituțiilor de învățământ primar şi secundar general din subordinea autorităţilor publice locale de nivelul al doilea din 01.01.2025. |
| **5. Fundamentarea economico-financiară** |
| Pentru punerea în aplicare a prevederilor proiectului Hotărârii de Guvern nu se necesită cheltuieli suplimentare din contul bugetului de stat.  Implementarea acestora se va realiza în baza plafonului de cheltuieli stabilit de Ministerul Finanțelor pentru anul 2025, iar caracterul acestora ține de asigurarea transparenței și corectitudinii repartizării alocațiilor bugetare pentru finanțarea instituțiilor educaționale, precum și eficientizarea modului de alocare a resurselor financiare în vederea promovării creșterii profesionale a cadrelor didactice. |
| **6. Modul de încorporare a actului în cadrul normativ în vigoare** |
| Conform art. 31, alin. (2) din Codul educației nr. 152/2014, |
| **7. Avizarea şi consultarea publică a proiectului** |
| În scopul respectării Legii nr.239/2008 privind transparența în procesul decizional, anunțul de inițiere a elaborării proiectului a fost plasat pe pagina web a Ministerului Educației și Cercetării, la secțiunea Transparența decizională, modulul de participare, fiind accesibil la următorul link: <https://particip.gov.md/ro/document/stages/hotararea-guvernului-de-modificare-a-hotararii-guvernului-nr-8682014-privind-finantarea-in-baza-de-cost-standard-per-elev-institutiilor-de-invatamint-primar-si-secundar-general-din-subordinea-autoritatilor-publice-locale-de-nivelul-al-doilea/10287>  De asemenea, proiectul a fost plasat pe pagina web oficială a Ministerului Educației și Cercetării, compartimentul Transparență decizională, secțiunea Modul de participare <https://particip.gov.md/ro/document/stages/proiectul-hotararii-guvernului-pentru-modificarea-hotararii-guvernului-nr-8682014-privind-finantarea-in-baza-de-cost-standard-per-elev-a-institutiilor-de-invatamant-primar-si-secundar-general-din-subordinea-autoritatilor-publice-locale-de-nivelul-al-doilea/10666>  Proiectul a fost avizat de către Ministerul Finanțelor, Congresul Autorităților Locale din Moldova (CALM) și Comitetul executiv al Găgăuziei. Toate propunerile și modificările operate sunt prezentate în tabelul de sinteză a sugestiilor și propunerilor. |
| **8. Constatările expertizei anticorupție** |
| Proiectul va fi supus expertizei anticorupție la Centrul Național Anticorupție. |
| **9. Constatările expertizei de compatibilitate** |
| Proiectul nu intră în categoria actelor normative care necesită expertiza de compatibilitate cu legislația Uniunii Europene. |
| **10.** **Constatările expertizei juridice** |
| Proiectul în prima variantă a fost expertizat de către Ministerul Justiției. S-a ținut cont de toate observațiile și propunerile înaintate. |
| **11. Constatările altor expertize** |
| Proiectul nu necesită alte expertize. |

**Ministru Dan PERCIUN**

Ex.: Angela Prisăcaru, 022-232785